Sami maðurinn handtekinn tvisvar í Reykjavík í nótt Nokkur erill var hjá lögreglu að kvöldi laugardags og aðfaranótt sunnudags en alls voru níu vistaðir í fangaklefa , þar af einn sem hafði verið handtekinn tvisvar sömu nótt . Lögreglan á Höfuðborgarsvæðinu hafði afskipti af ölvuðu fólki víðs vegar um bæinn í nótt . Sunnudagur 12. janúar 2020 Auglýsing Handtaka þurfti sama mann tvisvar sinnum í nótt eftir að honum hafði verið sleppt í fyrra skiptið . Maðurinn var handtekinn í miðbæ Reykjavíkur klukkan eitt í nótt grunaður um akstur bifreiðar undir áhrifum fíkniefna en var sleppt að lokinni blóðtöku . Heimsókninni á lögreglustöðina hafði ekki fyrr lokið en lögregla þurfti að hafa afskipti af manninum aftur á skemmtistað í miðbænum . Þar var hann sagður hafa ógnað fólki með hníf . Í framhaldi af því var maðurinn vistaður í fangaklefa yfir nótt . Talsverður erill hjá lögreglu Alls gistu níu manns í fangaklefa í nótt og að sögn lögreglu var talsverður erill að kvöldi laugardags og aðfaranótt sunnudags . Þrír voru handteknir í Hafnarfirði í tengslum við líkamsárás og var þeim öllum skylt að gista í fangageymslu í nótt . Árásin reyndist að sögn lögreglu ekki vera alvarleg . Alls voru níu ökumenn handteknir á Höfuðborgarsvæðinu grunaðir um akstur undir áhrifum áfengis og / eða fíkniefna .